ধার-এর ভোজশালায় সরস্বতী পুজো শুরু, সুপ্রিম কোর্টের নজরে শান্তি বজায় রাখতে কড়া নিরাপত্তা

নয়াদিল্লি: সুপ্রিম কোর্টের (Supreme Court) নির্দেশের পর শুক্রবার মধ্যপ্রদেশের (Madhya Pradesh) ধার জেলার বিতর্কিত ভোজশালা (Bhojshala)–কমল মৌলা কমপ্লেক্সে বসন্ত পঞ্চমী উপলক্ষ্যে দেবী সরস্বতীর পুজো (Saraswati Puja) শুরু হয়েছে। আদালতের নির্দেশ মেনে হিন্দু ও মুসলিম—উভয় সম্প্রদায়কে নিজ নিজ ধর্মীয় আচার-অনুষ্ঠান পালনের অনুমতি দেওয়া হয়েছে। পুজো ঘিরে এলাকায় মোতায়েন করা হয়েছে কড়া নিরাপত্তা ব্যবস্থা।

ভোর থেকেই ভোজশালা প্রাঙ্গণে সরস্বতী বন্দনা শুরু হয়। সেখানে উপস্থিত এক ভক্ত জানান, এখানে অখণ্ড পুজো চলছে এবং প্রশাসন নামাজের জন্য আলাদা জায়গার ব্যবস্থা করছে। ভোজ উৎসব কমিটির পৃষ্ঠপোষক অশোক জৈন বলেন, পুজো, আরতি ও ধর্মসভা মিলিয়ে সারাদিন অনুষ্ঠান চলবে। মানুষের মধ্যে আনন্দ ও শান্তিপূর্ণ পরিবেশ বজায় রয়েছে।

আরও পড়ুন: রেলের যাত্রী নিরাপত্তায় AI বিপ্লব, বিশাখাপত্তনম স্টেশনে রোবট ‘ASC ARJUN’

সুপ্রিম কোর্টের নির্দেশ অনুযায়ী, গোটা কমপ্লেক্স জুড়ে নজরদারি আরও জোরদার করা হয়েছে। অশ্বারোহী পুলিশ, র‍্যাপিড অ্যাকশন ফোর্স (RAF) এবং সিআরপিএফ মোতায়েন করা হয়েছে। ধার-এর পুলিশ সুপার ময়ঙ্ক অবস্থি জানান, গোটা জেলা সাতটি জোনে ভাগ করে নিরাপত্তা ব্যবস্থা নেওয়া হয়েছে। এসপি-স্তরের আধিকারিকরা প্রতিটি জোনের তদারকি করছেন। ড্রোন ও সিসিটিভি ক্যামেরার মাধ্যমে রিয়েল-টাইম মনিটরিং চলছে। যেকোনও অস্বাভাবিক কার্যকলাপ শনাক্ত করতে ব্যবহার করা হচ্ছে এআই প্রযুক্তি। শোভাযাত্রার রুটেও ড্রোন নজরদারি থাকবে।

ধার-এর জেলাশাসক প্রিয়াঙ্ক মিশ্র জানিয়েছেন, প্রশাসন সম্পূর্ণ প্রস্তুত এবং সবকিছু শান্তিপূর্ণভাবে সম্পন্ন হবে বলে আশাবাদী।

উল্লেখ্য, বৃহস্পতিবার সুপ্রিম কোর্ট একটি অন্তর্বর্তীকালীন নির্দেশে জানায়, বসন্ত পঞ্চমীতে হিন্দুদের পুজো ও মুসলিমদের জুম্মার নামাজ—উভয়ই নির্দিষ্ট সময় ও আলাদা স্থানে অনুষ্ঠিত হবে। প্রধান বিচারপতি সূর্য কান্তের নেতৃত্বাধীন বেঞ্চ জেলা প্রশাসনকে আলাদা প্রবেশ ও প্রস্থানের ব্যবস্থা এবং প্রতিরোধমূলক নিরাপত্তা ব্যবস্থা নেওয়ার নির্দেশ দেয়।

ভোজশালা–কমল মৌলা কমপ্লেক্সটি ASI-এর সংরক্ষিত স্মৃতিস্তম্ভ। হিন্দুদের কাছে এটি ভোজশালা হিসেবে দেবী সরস্বতীর সঙ্গে যুক্ত, আর মুসলিমদের কাছে এটি কমল মৌলা মসজিদ—এই দ্বৈত ধর্মীয় গুরুত্বের কারণেই দীর্ঘদিন ধরে বিতর্কের কেন্দ্রবিন্দু এই স্থান।